khistorydata/jeongjo-sjw-relations huggingface dataset:
정조 9년
兵批。判書趙時浚進。參判金尙集入直進。參議柳誼病。參知金翊休未肅拜。左副承旨趙尙鎭進。副護軍金相玉元厚鎭申㬚李匡運李應爀李東郁洪宗藎韓光近金光岳宋景煥。副司直徐浩修金頤柱趙鼎鎭趙城鎭安聖彬李亨元李度默鄭存中呂萬永金履鏞。副司果徐有鍊李晴。副司正宋祥濬李商岳。竝單付。
정조 9년
洪仁浩啓曰。校理林道浩。旣在闕中。不爲肅謝。直爲出去。事甚未安。推考警責。何如。傳曰。允。似此情勢。皆欲自劃。以是許多玉堂。無故行公者絶少。至於此玉堂事。處義。无無所據。卽爲牌招。追省記入直。
정조 9년
兵曹口傳政事。副司直單朴天行。
정조 9년
尹蓍東啓曰。假注書洪義浩。身病猝重。勢難察任。今姑改差。何如。傳曰。允。
정조 9년
洪義浩改差。代以朴蓍壽爲假注書。
정조 9년
洪仁浩啓曰。守禦使鄭尙淳。時無職名。令該曹口傳付軍職。何如。傳曰。允。
정조 9년
兵曹口傳政事。行司直鄭尙淳。
정조 9년
以獻陵宣陵修改書啓。傳于洪仁浩曰。陵寢修改役處。不能十分致愼。修改未幾。又請修改。至有今番兩陵役處。當初監役官員等。纔因赦令。乍囚旋放。後復視若尋常。年前定式之意。果安在哉。此後陵廟執頉處。本曹回啓時。修改年條。必皆詳考。俾無泛忽之弊。如是下敎。循襲若前。本曹堂上。難免重勘。以此知悉。惕念擧行。
정조 9년
以副校理金方行牌不進罷職傳旨。傳于洪仁浩曰。只推。
정조 9년
傳于李亨元曰。坐直承旨入侍。
정조 9년
洪仁浩。以弘文館言啓曰。副校理金方行。旣有只推之命。卽爲牌招察任。何如。傳曰。允。
정조 9년
洪仁浩。以禮曹言啓曰。永祐園後麓拜峯山後榦門路穿鑿處。補土役事。從近擇日事。命下矣。吉日。令日官推擇。則今四月二十二日卯時。爲吉云。以此日時擧行。而取考己丑年明陵翼陵兩陵。鷪峯補土時謄錄。則當日曉頭。先行告由祭矣。今番則何以爲之乎。敢稟。傳曰。以此日定行。祭文當親撰矣。
정조 9년
閔台爀。以兵曹言啓曰。武臣堂上祿試射。以無故日退行事。草記蒙允矣。今四月十九日設行。試官望。備擬以入之意。敢啓。傳曰。知道。
정조 9년
朴祐源。以大司成意啓曰。今此殿講時。西齋色掌李秉源。落點之已下之後。稱以在外。屢度催促。終不入來。事體所在。極爲未安。依定式限三年停擧。何如。傳曰。允。
정조 9년
朴祐源。以兵曹言啓曰。西部人里契居民趙廷鎭等上言內。年前發賣。饑殘民人本錢。亦難備納。則同部居同知張漢輔。壬寅以中任之役。當發賣之擧。難辦本錢者。擔當防給。癸卯甲辰發賣時。又爲防價。一洞賴以安堵。褒賞之意。昨年初夏。有所呼籲矣。惠廳京兆。俱以請褒爲題。而調用之典。乃止前任。一巡防價。猶至擢資。三次施惠。不過曾經。雖有瓜勿遞之敎。又作窠於三月。輿情抑鬱。特念衆民之願。亟降重賞之地云。而有詳査。自兵曹論理草記之命矣。張漢輔。以私賑之功。果爲收用於景慕宮衛將。而昨年四月草記批旨內。除職所以酬勞。纔除旋遞。殆近無實。此後以賑事。承傳。如非特敎作窠。限瓜滿勿遞事。捧承傳矣。今年二月。有瓜近空闕衛將中作窠。前五衛將金世徵擬入之命。故張漢輔之瓜期。雖未滿數月。以衛將中朔數最久之致。作闕下批。而渠以至微之類。因貲拔身。前已懸金而經實職。今又以賑事。至於再除實職。則賞旣酬功。職又踰分。而今觀上言之措辭。則隱然有薄衛將之意。雖不必勒歸於漢輔之嗾囑。揆以事面。極涉猥越。且是四件外事。上言勿施。狀頭。令攸司照處。何如。傳曰。允。
정조 9년
洪仁浩。以賑恤廳言啓曰。定州幼學石命喆上言內。矣身等。大小傳來田土二百餘石落。入於奸細輩。誣告賑廳。定別將打量。故各有爭訟於本牧。矣身等。二朔滯囚。矣父。竟斃獄中。實爲終身之至冤。而詳考田民案民人文券。則民畓的實。故本牧論報監營。監營粘移賑廳。一百四十石落。出給民人。其餘六十石落。謂以還浦畓之買得於金乃永者。不爲許給。所謂還浦畓。則載錄於安州田案。金乃永。乃是安州人。而所賣於賑廳之說。亦爲納供於安州牧行査之時。則定州之地。自然脫空。決是民畓。一丈文記。疊取兩邑。實爲冤痛。賑廳所在前後文蹟及本道營門安州文案。一一推來。査實出給云。而有各別詳査。自該廳草記之命矣。辛丑年間。自本廳。買得田土於安定兩邑。築筒作畓。而伊後定州畓。爲江水噬落。仍以永棄矣。庚子因陳告人所言。廳屯畓二百餘石。定別將打量査實。則或作民畓。或作官筒。故竝爲推尋。而未過數朔。本州民人金起西趙有文等。謂以民畓。來訴本廳。故官筒六十石落。有買得之文券。故不爲出給。其餘六十七石落。則旣無官上文券。故以寧失之義。竝與收稅而還爲出給。則在渠輩。可謂大得。而徒生谿壑之慾。至以官筒六十石落。或稱自己之物。或稱他民之畓。屢度呼訴。民人之流來文記。初不分明。泥生處作畓。又屬本州官筒。則奸民輩。敢生僥倖之計者。已極痛駭。而設若渠輩言。果是民土。則自本牧收稅。六十年之間。何無半辭呼冤之擧。而及爲本廳之屯。然後始乃售推尋之計。惟此一款。亦可謂渠落訟之斷案。至安州田案載錄云者。昨春之該牧所報。乃是本廳近百年本有收稅之畓。而使之打量修報者。不過年年應行之規。初非別處査得者。則渠輩籍此爲口實。忽稱以換浦畓者。尤爲無據。今春以此事。有所擊錚。故臣時浚。待罪秋曹時。狀頭人覆啓刑配。而尙不知悛。又有此冒濫之擧。誠萬萬狡惡矣。大抵佃民中奸民。慫慂愚氓。多斂錢貨。或外連締。遠近和應。結作徒黨。逼留都下。初則呈該廳呈籌司。終未遂計。則又至或擊錚。或上言。一邊刑配。一邊呼籲。改頭換面。恣意迭出。以至于今番上言極矣。令攸司。各別究覈。在京符同之類。在鄕唱起之輩。一一査出。竝加嚴刑。遠地定配。以懲日後之習。何如。傳曰。民習無嚴莫甚。一邊刑配。一邊呼籲。似此頑民。不可無懲礪之擧。依草記。京鄕間作俑人査出。各別痛繩之意。申飭刑曹。因此有下敎者。大抵屯田之弊。可勝言哉。軍門之設屯。猶可說也。均賑諸廳之每欲冒點。果何所據。朝家所以深惡而切慨者。在此。此不過偏聽奸細之囑。空費許多經用。事之無謂。孰甚於此。宮房折受。亦如屯田。所謂量外田土。無非六里靑山。無論此訟他訟。凡係土地爭訟。在所當禁。若論折奸萌之道。無出於先治陳告之爲可。大抵四分一賞給之規。特因一時之權宜。永作不刊之鍼案。是豈非沒着落之擧乎。一自壬辰以後。還案在在渾殽。不得不創此折受之法。許其陳告之路。而折受則付之營衙宮房。自望定給。陳告人。亦施賞典。到今地無加闢。奸愈日滋。無中生有。幻虛爲眞。如是之際。民邑之受困。蓋可推知。且今大典通編。行將印頒。及今宜有定制。繼玆以往。四一賞。永爲革罷。若以有主民土。流來官田來告者。嚴刑。限己身卽其地定配。勿揀尋常赦典。似好。卿等與度支長相議。仍又就議大臣。後日次次對時。指一稟處。可也。
정조 9년
洪仁浩。以備邊司言啓曰。尙衣院內需司工曹鍮器匠人徐麟煥等上言內。鑄錢之役。不給軍卒。渠自復舊擔當云。而有從長決給之命矣。鍮鑄匠之以鑄錢事。呈訴本司。殆至四五次。故每以臨時査決之意。題給矣。在前鑄錢時。以此輩使役者。果如其言。則癸未鑄錢之役。何故移給於軍卒。以招奪此與彼之冤乎。或者主管之營門。非出於偏護軍卒之致。則抑由於鑄匠使役之際。不無弊端而然耳。毋論早晩。如至鑄錢。則鑄匠與軍卒間。擇其可合者使役。今不可預先許施。姑待鑄錢時決處。而旣非四件內事。則其冒濫之罪極矣。不可不治。狀頭徐麟煥。令攸司。依律照處。何如。傳曰。允。
정조 9년
洪仁浩。以備邊司言啓曰。南部居民咸興孫上言內。渠祖畫員道弘。效勞於戊辰御眞摸寫時。而其時同參之人。擧蒙除職之恩。至於錄其子。而道弘。獨漏於錄用。旣死之後。其子厚喆。又不能同被。故癸卯。有所仰煩天聽。至有軍門付料窠收用之敎。而尙未收用。其父厚喆。得霑付錄。俾免饑死云。而有詳考可據之例。如非無據。論理草記之命矣。咸興孫。盛陳其祖道弘之有勞。乞蒙其父厚喆之霑祿。再昨年與昨年間連爲呼籲。每下自軍門收用之判付。而于今經歲。終不收用。致有此更籲之擧。成命奉行之稽忽。責在軍門。更加另飭。隨其相當窠。使之卽爲付料。一以爲聖敎之恪遵。一以爲道弘之酬勞。何如。傳曰。名以承傳。則尙不收用。揆以道理。萬萬未安。況其所蒙恩典。所重。何如。尤何敢如是推諉玩愒。更加嚴飭。斯速收用。可也。
정조 9년
洪仁浩。以備邊司言啓曰。金海蘆田居民金德仁上言內。本府蘆田。庚寅年。自義烈宮執卜時。稱以蘆田。每結錢十兩式勒捧。海隅殘氓。不能支保。丁酉因民人等上言。依海西蘆田收稅例。每結二兩三錢式。永爲定式。而無他侵徵矣。庚子。稱以義烈宮稅錢。又稱三手糧結錢。其所濫徵。又復如前。故問于本宮。呈訴於戶曹均廳。則皆以爲元無是事。庚子以後所納千餘兩。未知歸於何處乎。一依丁酉判下定式。以除衆民之痼弊云。而有卿旣經道伯。詳査仍具意見草記之命矣。問于地部與義烈宮。則蘆田收稅。每結以三兩五錢捧納。而二兩三錢。依墾田田稅例。納于地部。一兩二錢。以土稅納于義烈宮云。取考海西收稅案。則以仍蘆陳田載錄。蘆利雖厚。旣曰陳田。則決不可與時起混同作夫。徵出三手糧結田。西南徵稅之規。豈有或異。而今此上言中。只擧地部所納二兩三錢條。至於宮納。則不爲擧論。民人輩或以宮納條。誤認爲三手糧與結錢。而有此呼籲乎。若於宮納與地部納之外。托以三手糧結錢。有所收斂。則民人之稱冤。不是異事。分付道臣。詳加探査。每結三兩五錢外。如有毫末加徵之弊。則該邑吏輩。奸弄橫斂之罪。嚴刑照律。以爲一遵定式。毋或再致加濫之地。而此是四件外事。則冒濫呼籲。不可無罪。金德仁。令攸司。依律照處。何如。傳曰。允。
정조 9년
洪仁浩。以備邊司言啓曰。卽見西部民人金麗澤上言。則以爲其父錫福。前任龜山僉使。壬癸荐凶。賑民債貸。爲數千餘兩。所活殆近千戶。亦爲善運租稅。四次考績。屢經褒題。而俱未蒙賞典。至於壬寅領運時。數多生逋沙工監色。幾陷大戮。故圖得御廳貿米錢二千五兩。俾爲畢納。而及其該邑收捧。到京貿納之際。欠縮至於六百餘兩之多。傾財償納。遂致大陷。多日囚繫。顑頷垂盡。御廳之督責。事理當然。而事勢如此。乾木水生。加給貿米千石。使之傡爲貿納云矣。雖値歉歲。鎭民之付賑。其數甚少。蓋鎭戶不多故也。毋論多寡。如無自備。則鎭將之褒賞。非所可論。況癸卯之賑。非比壬寅之浩大者乎。若其巡統營及本司請褒之民訴。則每患虛實之相蒙。有難憑信。今過數年之後。欲爲藉口之資。敢生希覬之意者。已極無嚴。至於漕穀領運時事。則逋縮之數。雖徵於沙格與監色。不善領來之罪。當歸於僉使。故伊時麗澤之父錫福。生怯於被罪。御廳貿米錢。多數受出。以爲彌縫稅穀之道。而壬寅夏間。京江米價。每包爲六兩五錢。從時價竝雜費。貿米納倉下來事。在臣時浚待罪嶺營時。一依僉使之所分排受標之數。徵出抄沙格等處。還給僉使。而渠以裝載船隻之不得。旣未能自鄕貿米。拖至翌年癸卯。始乃以錢輸京貿米。納于御廳。則米價極爲高踊。比諸當初稅穀貿納時。市直添價。洽滿二兩。實緣兩歲豐歉之各異。亦由於渠之不善料事之致。更有何怨尤之端。而特出於窮濫之計。敢以加給貿米條千石等說。肆然發口。冒煩天聽。其習極爲痛駭。不可以爲父呼籲。有所參恕。上言勿施。麗澤之罪狀。令攸司從重科治。何如。傳曰。允。
정조 9년
洪仁浩。以備邊司言啓曰。帽子廛市民等上言內。無稅帽子二百隻。旣蒙劃給之天恩。而價錢無路辦得。窮蹙轉甚。某樣公貨中。特令許貸後。限年還納。得蒙再造之澤云。而有論理草記之命矣。帽子廛。素以大廛。頗爲富實矣。近年以來。殘敗無餘。多有不得坐市之時。廛樣之蕭瑟。衆民之失業。誠爲矜憐。年前無稅帽二百隻之特爲許貿。已是格外之恩澤。而第以渠輩竿頭之勢。無路辦出其價本者。誠如其言。雖不滿二百隻之價。量其儲積。限年許貸。則不害爲終始曲恤之道。而均廳之貨。事目切嚴。三營之蓄。軍需甚重。不可輕議。又況身布減半。經費大縮。有何餘力之可以推移者乎。上言內辭意。今姑置之。而係是四件外事。冒濫之罪。不可不徵。狀頭令攸司。照處。何如。傳曰。原上言勿施。可也。
정조 9년
洪仁浩。以備邊司言啓曰。慶州寺奴崔夢臣上言內。寺奴減貢後。一口所納。傡計後木。合爲三兩一錢。殆近二疋之役。婢貢永減後。亦捧四錢二分。實無減給之效。又有身死未頉者。頉案情錢。收捧三兩云。而有行會本道。使之決給。諸道或有如此之例乎。此則卿其量宜。如果可矯。論理草記。否則置之之命矣。寺婢當年役價與作木。多則爲四錢餘。少則爲三錢餘者。自古有之。而元貢則雖減。作役則仍置。實有所商量而然。蓋其公賤之耗殖。專在婢口之多寡。若於婢口。全不徵斂。則以婢爲名。漸無係屬籍。易歸從良。新法必不留意。末留之弊。誠難收拾。故作役之不爲革罷。槪由於此。而八路相同。已成法例。今不可遽議。若其奴貢之爲三兩一錢。物故情債之爲三兩云者。果如其言。則烏得無便重之稱冤乎。貢錢所納竝後錢。多不過爲二兩二三錢。頉案情債。亦不過爲一兩者。邑邑皆然。則今此慶州之獨爲過斂。決是寺奴頭目。與該色輩。奸弄創規之致。分付道臣。嚴加禁斷。以爲査報本司。一從他邑已例之地。而旣非四件內事。則冒濫之罪。不可不治。狀頭崔夢臣。令攸司。依律照處。何如。傳曰。分付該道。嚴査決給。誠有此弊。將使減匹之聖德。未免閼而不行。是豈泛然看過。竝以此意。措辭行會。可也。
정조 9년
閔台爀。以訓鍊都監言啓曰。明日永祐園擧動時。銅龍門西營入直禁衛軍兵。以訓局餘軍替代事。自兵曹。節目。啓下矣。銅龍門軍一百名。把摠朴順陽。哨官吳道容。旗牌官金益麗。西營軍四十名。哨官元毅鎭率領。與禁衛軍兵。待標信當日替代。而還宮後。還爲替直之意。敢啓。傳曰。知道。
정조 9년
洪仁浩。以訓鍊都監言啓曰。本局哨官林永孝。身病甚重。勢難察任。改差。何如。傳曰。允。
정조 9년
洪仁浩。以御營廳言啓曰。本廳騎士將李祀齡。身病甚重。勢難察任。改差。何如。傳曰。允。
정조 9년
洪仁浩。以刑曹言啓曰。衛外擊錚人等。所當刑推捧供。而適値獻陵告由祭受香。不得擧行。依近例。除刑推捧供以入之意。敢啓。傳曰。知道。
정조 9년
洪仁浩。以刑曹言啓曰。昨日動駕時。楊州居幼學金信潮。擊錚於衛外。故取考其原情。則其父天欽。以討逆疏未參之故。因得護逆之名。島配未久。特命移陸。移陸未幾。又施廣蕩之典。而蒙宥踰年。尙未放還。更加曲察其父罪狀之出於無情。特賜處分云矣。其父天欽。以居齋儒生。當凶逆請討之時。稱以家訓。肆然規避。護逆之罪。在所難免。南土薄竄。已是寬典。則乃敢縱子呼籲。尤涉痛駭。其在嚴隄防杜後弊之道。有不可尋常處之。原情勿施。信潮猥越之罪。考律嚴勘。何如。傳曰。渠之所訴。無或可怪。況昨秋赦令。至今不卽頒布。依初下敎放送。可也。
정조 9년
洪仁浩。以刑曹言啓曰。因本曹啓辭。猥濫擊錚罪人姜載坤。考律嚴勘事。命下矣。事目內。非四件衛外擊錚。凡係猥濫者。以上書詐不以實律論。杖一百徒三年。依事目。姜載坤。原春道寧越府。徒三年定配。決杖押送之意。敢啓。傳曰。編配則容或可恕。自本曹。嚴治放送。可也。
정조 9년
洪仁浩。以刑曹言啓曰。因備局啓辭。尙衣院內需司工曹匠人等。上言猥濫之罪。不可不治。狀頭徐麟煥。令攸司。依律照處事。命下矣。取考律文。則大明律訴冤條有曰。冒濫上言。事理重者。杖一百徒三年。依此律勘處。何如。傳曰。編配夥然可悶。自本曹。嚴治放送。可也。
정조 9년
洪仁浩。以刑曹言啓曰。昨日動駕時。西部龍山居閑良宋在安。擊錚於衛外。故取考其原情。則以爲渠與長兄在賢。仲兄在淵。三兄弟。己亥年受出摠廳貿米錢三千五百餘兩。下去興德貿米。初運二百餘石。先納畢貿。再運到沃溝大洋。猝遇狂風。船隻破碎。沙格二名。同時渰死。故渠之三兄弟。爲該廳逋欠罪囚。迭被嚴棍。艱備所納米爲百餘石。錢爲百餘兩。而渠之老母。不忍見渠等囚繫被棍之狀。再昨年十一月。成病身死。渠兄在賢。被棍牢囚。同年十二月。始得蒙放。病篤身死。渠仲兄在淵。不堪間五日棍督。亦爲身死。乞依該廳他逋欠例。渠身及渠兄子。定屬軍伍。以其科布。次次捧上云矣。願屬軍伍。雖出圖生之計。旣非四件。難逭猥越之罪。原情勿施。自本曹。考律勘處。而沙格之渰歿。兩兄之棍斃。情雖可矜。事係公逋。令該廳。詳査稟處。何如。傳曰。允。
정조 9년
洪仁浩。以刑曹言啓曰。昨日動駕時。肅川居幼學金國柱。擊錚於衛外。故取考其原情。則以爲去丁酉年分。渠父敬鐸。勅需都監時。府使李杞齡爲繡衣罷黜。被拿上京。其子李燁。勅需錢九百八十八兩勒用後。以補民筒米一百四十石充報云。而前頭若有說。則依數還報之意。手記成給矣。新官到任。反庫則九百八十八兩。果爲逋欠。故一年利條竝一千一百四十四兩。沒數徵捧後。仍爲刑配。故卽爲上京。以此告悶。則李燁。托以今年明年。終不還報。上年八月。擊錚呼籲。而傳敎內。令該道。査實準捧。可也。事下該曹。査實本道。則李燁。其所貸用。明白無疑。渠父之自當備納。亦甚分明。而尙今不爲備給云矣。上年八月。因金國柱擊錚。旣經天聽。至有査實準捧之命。而該道査報。終欠別白。本曹處決。有難指一。使遐土小民。致有此屢犯猥越訟冤之弊。捧錢一款。更令道臣。區別前後府使。以爲徵出之地。而金國柱。再次瀆擾之罪。自臣曹。考律嚴勘。何如。傳曰。嚴飭該道。使卽決給。俾無更訴之弊。可也。
정조 9년
洪仁浩。以刑曹言啓曰。昨日動駕時。洪忠道洪州居良人崔重泰等。擊錚衛外。故取考其原情。則以爲渠等之以崔爲姓者。世居于本邑城山里者。今爲三百餘年。一草一木。莫非崔哥之所種。室屋連接。頓無他人入葬之事矣。去辛丑。同里居尹善相。恃其豪强。肆然偸葬其父母於村後十六步之內。故渠等。齊訴本官。未得公正。又呈巡營。每題公決。荏苒推托。今至五年。終不屈移。而自伊哥入葬之後。安過之洞中。憂故連綿。兒慼相繼。俱未免流離渙散之境。卽令督掘。無失世傳之基云矣。雖是切己之事。旣非四件之內。則肆然鳴金。極爲無嚴。狀頭。自本曹勘罪。人家百步之內。他人不得入葬。昭載法文。則尹善相之犯禁偸葬。殊極痛駭。而一邊呼籲。亦難準信。令本道詳査。果如渠輩所訴。依法典決處後狀聞。何如。傳曰。允。
정조 9년
洪仁浩。以刑曹言啓曰。昨日動駕時。長淵居幼學姜坤。擊錚於衛外。故取考其原情。則以爲渠等世傳田畓三十餘結。自雍正甲辰。數百餘戶。買得耕食矣。豐川人李殷佐。去癸巳年。謂以逆坦漏落土地。誣告勳府。以爲發關。將欲追籍。則營本邑。取考文蹟。決給民人後。殷佐嚴刑定配矣。殷佐。含毒轉深。年年陳告於各處。十年之間。五訟五捷矣。壬寅冬。更爲陳於勳府。行關營邑。則自本縣。定將校監色。與勳府差人朴再綏崔景瑞李珏等。勒令打量。施威收稅。故賣家賣牛。一朔之內。畢捧稅納。修上量案。買得文券。亦爲收奪後。再綏。恐民冤之徹天。急告勳府。捉囚民人。移送刑曹。以侵公田之罪。照律收贖。令逐下送。而收稅則畓一斗落。春定四斗。秋加七斗。田一日耕。春定粟唐十六斗。秋加五十斗。豆太。春定十三斗。秋加二十五斗。稷則春定三十斗。秋加七十斗。每石落色二斗定式。豐年猶爲太濫。況再昨年荒歲乎。再綏所過之村。鷄豚狗彘。皆入於再綏行中。此何稅法。此何法理乎。亟令地部。取考勳府收稅文記及渠等五度得決文案後。渠等處斥賣本主。招問査實。覈出追籍之可否。收稅一節。依他邑例。一體平均。導掌輩浚膏之弊。一切防禁。折定規式云矣。本訟五捷之說。雖未詳其曲直。而有此導掌輩侵漁之事。則鄕曲愚氓之失業稱冤。不是異事。而外有營邑。內有地部。則其所呼冤。何處不可。敢以四件外事。肆然鳴金。驚動天聽者。揆以民習。誠極痛駭。其猥越之罪。自本曹。考律嚴勘。本事係是民隱。令本道。詳査報來後。竝與朴再綏等橫濫之罪。而稟處。何如。傳曰。允。
정조 9년
洪仁浩。以刑曹言啓曰。因本曹回啓。冒濫上言罪人李灝臣。照法重勘事。命下矣。取考律文。則大明律訴冤條有曰。冒濫上言。事理重者。杖一百徒三年。依此律勘處之意。敢啓。傳曰。知道。
정조 9년
以刑曹啓目。池得源上言勿施事。傳于洪仁浩曰。初以依回啓施行判下。而俄筵承書之後。混以議處書下。此回啓置之。以依回啓爲之事。分付。
정조 9년
洪仁浩。以左右捕盜廳言啓曰。依下敎。福賊錢貨分受各人等。一一更査。則與前招。小無異同。而當初究覈時。福榮奴傔。皆以爲福榮貨。都在李寅賓處云。故査問寅賓。則以爲渠所前後逢授錢。合爲二萬六千九十五兩。銀四百兩內。已盡推去。實無餘數云。故取考其文記。則自戊戌至癸卯。福榮父子推去之數。錢爲一萬九千九十五兩。銀爲四百兩。前後手記分明。而無手標不可考之數。乃爲七千兩內。三千兩。尙留渠家。四千兩。福榮已爲相面推去。不爲手標云。故一從文記。果已捧置左廳。福榮傔人李景容招內。自李寅賓處。移送瑮賊錢一千三百三十兩。李宗翰爲名人。捧受云故。推問宗翰。則瑮則曾已推去云。而亦無手標。故一體捧置。景容招內。錢五百兩。衡賊之子國城。買去譯官鄭德亨燕行之代云。故亦爲捧置。福榮傔人金德文招內。錢一百五十兩。前縣令洪樂淵貸用云。故捧置合錢八千九百八十兩。而李寅賓四千兩及李宗翰一千三百三十兩。皆已錢主已盡推去。更無餘數之意稱冤。鄭德亨。以燕行買賣。有異私貸稱冤。而凡係貨財聽理。令主文券。則矧此福賊銀錢典守人處。按査之事。何可只憑其口招而施行乎。臣等初旣不審。今姑條陳。不勝惶恐之意。敢啓。傳曰。文跡不分明條。不可勒徵。此一款勿論。其餘錢貨。不必移送勳府。向來鞫獄。禁府吏隷。多有勞苦。優數分給。本廳所屬。則今番出使諸道時。許多作弊之端。罪不容貸。至今勿問。大是失刑。蓋主行査之際。反致繹騷故也。今番則姑且委之卿等査處。而在京校卒。則與府屬不可異同。亦爲量宜分給。掖隷等。亦因昨年前例。有上言之事。已令許施。此亦參量磨鍊分給後。形止草記。可也。
정조 9년
洪仁浩。以左右捕盜廳言啓曰。福賊錢貨。分受各人等處。査捧草記批旨。文迹不分明條。不可勒徵。此一款勿論。其餘錢貨。不必移送勳府。向來鞫獄。禁府吏隷。多有勞苦。優數分給。本廳所屬。則今番出使諸道時。許多作弊之端。罪不容貸。至今勿問。大是失刑。蓋慮行査之際。反致繹騷故也。令番則姑且委之卿等査處。而在京校卒。則與府屬不可異同。亦爲量宜分給。掖隷等。亦因昨年前例。有上言之事。已令許施。此亦參量磨鍊分給後。形止草記可也事。判下矣。所捧錢八千九百八十兩內。李寅賓錢四千兩。李宗翰錢一千三百三十兩。鄭德亨錢五百兩。當初渠等之不捧與受手標者。雖甚曚然。旣承勿論之敎。竝各出給。在錢三千一百五十兩內。差備別監等五百兩。待令別監等四百兩。武藝別監等五百兩。義禁府律官十兩。書吏等二百兩。羅將等六百兩。左捕廳在京校卒等四百七十兩。右捕廳在京校卒等四百七十兩。一一分給之意。敢啓。傳曰。知道。
정조 9년
禮曹啓目。載寧進士梁道厦。孝行篤至。特許給復。似合事宜是白乎矣。係干恩典。不敢擅便。上裁。何如。判付啓。其父有行誼。至蒙除職之承傳。其子孝行。又如許云厼。則此等之人。自朝家收用。固無不可。況有多士齊籲。以此意分付道臣。使之採探實蹟。狀聞爲良如敎。
정조 9년
兵曹啓目。觀此龍旗奉持閑良徐復行等上言。渠輩旣係閑丁。亦免他役。付料陞遷事。有難輕易創始。上言內辭緣置之。頭目人。令攸司依律勘處。何如。判付啓。無料隨行。獨有役一岐。渠輩之稱冤。固無怪矣。旣念似此實情。年來許赴瑞葱試藝。至令更此齊籲。猥越甚矣。然不足深責。原上言。但令勿施爲良如敎。
정조 9년
賑恤廳啓目。景慕宮宮底居民金大輝等上言內。辭緣云云。宮底居民。異於編戶。所當副其所願。俾盡奠接之方。而第伏念貢契設置。事體不輕兺不喩。所謂藥丸契。丙寅年分。都下民人。上言設始。貢物付之賑廳是白如可。旋因立廛人之紛爭。翌年卽爲革罷。于今三十九年之間。或稱舊主人。或稱原從功臣。上言呼籲者。非止一再。而輒皆防塞爲白有如乎。大抵各鎭堡藥丸貿用。無論鎭吏之出付。邊將之措備。旣自設鎭之初。一委該鎭。從便拮据。便成規例。非今斯今。中間之移作京貢。未過一年。旋卽革罷。則到今不問便否。遽然復設。使許多殘鎭。反貽輸納之弊。尤涉重大。且以木捧上作米作錢上下之際。無所妨礙。難保其必無。自本廳。發關於三南及海西巡兵營。使之詳問其便否於各鎭堡。出意見論理狀聞後。更爲商確稟處。何如。啓。藥丸作契之有例無例。姑舍是。只以外面事理言之。別鎭兵器。付之別鎭。使各着意措置。惟其精麤虛實。但當考察。而賞罰之。至若推來京司。換作京貢。誠未知爲穩。今雖遍問各道。大體意見。必不外此。此一款置之爲旀。宮底居民中十戶。向有別般區處之擧。則又復呼籲。誠爲無嚴。令本宮提調。査問。後日登對時以奏爲旀。此外越邊民舍之尙不修葺。所見不但可悶。民習亦甚可駭。此亦提調與訓將及其時監董諸臣相議。另究方便之策。從速稟處之意。一體分付爲良如敎。
정조 9년
刑曹啓目。申浩權上言內辭緣。回啓云。疑眩瀆擾。殊涉無嚴。勿施。其冒濫之罪。不可以爲父冤。有所曲恕。自臣曹勘處。何如。判付啓。昨年審理。詳閱文案。到今別無更査之端。而人命至重。人見不同。更令時道伯。就原文案。別出意見。論理狀聞後稟處爲良如敎。
정조 9년
刑曹啓目。擊錚人朴召史原情云云。依先朝受敎。爲先放送是白在果。所供如此。上裁。何如。判付啓。此獄屢經行査。而僉議尙未歸一。無以究竟。其矣所訴。不可謂之理外。更令新道伯。出意見除尋常各別詳査。論理狀聞後稟處爲良如敎。
정조 9년
刑曹啓目。擊錚人安興喆原情云。依先朝受敎。爲先放送是白在果。所供如此。上裁。何如。判付啓。事係人命。不可尋常看過。卽令道伯。嚴覈伏聞爲旀。大抵本事曲直。所訴之虛實。姑舍是。徐有和。本來輕着。此等事。亦或無怪。待査啓來到。自本曹。論理議處爲良如敎。
정조 9년
刑曹啓目。林世云擊錚內辭緣。議處云云。獄情亦難遙度。分付道臣。躬執詳査。論理啓聞後稟處。何如。判付啓。從速詳査狀聞事。分付道臣。
정조 9년
判敦寧金鍾秀疏曰。伏以。臣過江拜章。恭俟嚴譴。及奉聖批。許臣俟間上來。而敦府除旨。同時傡下矣。經筵春秋籌司之命。又於一旬之內。後先有隕。夫何罪累賤臣。虛辱誤恩。至此極耶。每一聞命。感淚先零。臣雖無狀。亦俱彝性。豈不欲一伸叨謝之忱。而負犯至重。國言喧籍。縱荷聖上再造之慈。獲保軀命。快雪冤誣。而惡名一加於身。終不可以復爲完人矣。討逆陳賀。跛躃皆起。而獨無奈搢紳之所不齒。輿儓之所竊笑。面無可顯。足不敢前。中途回鑣。步步流涕。則至若官職去就。尙何容擬議爲哉。恩命稠疊。而變動無路。其情雖戚。爲罪滋大。玆從縣道。猥控情實。伏乞聖慈。亟命鐫免臣本兼諸任。仍命永刋臣姓名於朝籍。俾臣得以歌詠聖澤於畎畝之中。以沒餘齒。千萬至祝。抑臣之不敢冒受恩賞。竊附咫尺之守。披露肝血之懇矣。批旨鄭重。至諭以亦非得已。無怪力辭。則其所以體諒賤臣心曲者。周帀懇到。靡有餘憾。而特以有關朝廷事面之故。未準所請。則臣於此。請有以仰復焉。戊申之亂賊。兵陷列郡。逼近畿。至煩王師出征。則其事面之重大。比今日何如也。故相臣崔奎瑞。得聞鄕隣傳言。疾馳上京。首先發告。則以朝廷事面言之。其所以褒忠賞功。合居出征諸臣之右。而因奎瑞力辭。遂不錄勳。八方之人。至今讚頌先朝聖德。而稱奎瑞之賢不衰。書之史冊。將爲千古美談。今臣之邂逅發告之人。而語次提達。剽聞流傳之說。而私相酬酢。自初至終。元無寸勞可言。藉曰有之。視奎瑞奚啻泰山之於鴻毛。而奎瑞之得之於先朝者。臣不能得之於殿下。則臣安得不疾聲號呼而不知止。以冀幸天地父母之垂憐也哉。區區寸衷。亦非敢專爲臣身地。唯願殿下。深念國家大體。曲察匹夫微諒。收還田民賜給之命。俾公私兩得其宜焉。臣無任悸恐祈懇之至。答曰。省疏具悉。故相則辭勳之故。先朝特加曲諒。今此所施於卿者。卽不過賞典。何必過辭乎。卿於本兼諸任。若是力辭。又豈不萬萬乖當乎。卿其勿辭領受。俟親病少間。上來肅命。
정조 9년
判府事具善復疏曰。伏以。園寢祗謁。聖孝克伸。鑾輿穩旋。玉候冞康。臣民慶忭。曷有其極。仍伏念臣披肝瀝血。干瀆崇嚴。前已至再矣。竊庶幾天心矜計。俾得全保。而只緣臣忱誠淺薄。未能上格。及奉批旨。終靳兪音。臣方惶隕抑塞。罔知攸措。卽伏見傳敎下者。非常之寵。愈往愈隆。至以一等例。折給田民。繼以恩敎鄭重。賜牌儼降。臣於是。五內如灼。逃遁無所。直欲鑽地以入而不可得也。臣若一味呼訴。强聒不已。則分義截嚴。誅殛是懼。晏然自處。承順爲恭。則寢食俱廢。殘喘莫保。臣情到此。窮且慼矣。噫。以臣之百無肖似。偏蒙洪造。久叨重任。而未敢爲終始苦辭。必免乃已之計者。豈以其才其器。有足稱塞而然哉。亶以休戚與同之義。粗勉夷險不避之節。以圖不報之報而已。設使臣。眞有可記可酬之勞。不敢隨衆而濫受。矧今莫重莫大之典。因人而混及者乎。臣若全忘廉恥。唯事饕餮。則將不免人不食餘。天必厭之之歸矣。臣雖至愚。亦具恒性。豈忍爲此哉。若其罔功之狀。不但臣言之已竭盡。抑亦聖明之所洞燭。今何敢更事覶縷。而雖以目下私情言之。實有所萬萬憫隘者。臣自承此命以來。悸恐慙恧。轉成心恙。對軍校則顔先忸怩。應事務則語輙顚錯。若此不已。轉輾沈痼。則恐無以全螻蟻之命。效犬馬之力。此蓋人誅不加。而鬼責先及而然。等是死耳。與其徒懷嚴畏。而莫暴微悃。毋寧重犯瀆擾而顯被常憲。玆敢冒萬死疾聲哀籲於仁覆之下。伏乞聖慈。哀之憐之。亟令攸司。收還成命。俾臣得延須臾。以卒生成之澤。不勝大願。衷情所激。言不知裁。尤增死罪。臣無任跼天蹐地。泣血祈懇之至。答曰。省疏具悉。錄勳與賞典。逈異。勳可辭。賞未必不受。所辭不允。
정조 9년
兵曹參知趙興鎭疏曰。伏以。日吉辰良。園寢展禮。回鑾萬安。臣民慶忭。曷有其極。仍伏念臣之母病。近因日候之不調。諸般症情。一倍添劇。臣之目下私情。實無暫時離捨之勢。而騎省除旨。適下於園幸隔日之際。陪扈義重。他不暇顧。章皇出肅。仍參陪班。而又以僚員有故。不得已持被矣。卽接夜來家信。則臣之母病。一味危劇。少無減勢。以此情理。萬無按住在直之望。玆敢疾聲呼籲於仁覆之天。伏乞聖慈。俯賜鑑諒。亟遞臣宿衛之職。以便救護。仍治臣瀆擾之罪。以肅朝綱。千萬幸甚。答曰。省疏具悉。爾其勿辭。救護母病。
정조 9년
乙巳四月十八日卯時。上御誠正閣。右承旨與平安監司洪忠監司入侍時。行右承旨李文源。假注書金孝建。記事官李崑秀尹行任。平安監司鄭一祥。洪忠監司李得臣。以次進伏訖。上命之進前。上曰。西關素稱財帛都會。今以卿爲西伯。以卿廉白。不失家聲故耳。夫威生於廉。一路殫壓。不必加勉矣。今當遠離。有何所懷乎。一祥曰。無所懷矣。上謂得臣曰。錦伯七年之內。遞易十一云。可知其難治矣。湖右素稱士夫之鄕。而近年以來。事變層生。人心靡定。一邊鎭安。一邊撫摩。隨處盡心。予所企望矣。命文源。讀宣諭別諭訖。使之先退。上曰。都承旨右副承旨入侍。行都承旨尹蓍東。右副承旨洪仁浩等。進伏。命書傳敎曰。政官牌招開政。又命書傳敎曰。今聞禮房言。昨日守僕等施賞。香室守僕獨漏云。依例一體施賞事。分付。又命書傳敎曰。騎省番次苟簡。受由堂上許遞。參判金尙集。兼帶金吾之任。亦爲許遞。又命書傳敎曰。詞訟劇地。堂上不可不備員。判堂時帶將任。見亦有實病。亞尹呈辭入啓。判尹鄭尙淳。右尹趙宗鉉。竝許遞。又命書傳敎曰。昨以參班事。三遣史官。三遣承宣。及其登筵也。猶且苦口力辭。處義極甚過中。然以必欲一遞。筵懇若是其切至。俾許暫卸。此亦體諒。徐判府事兼帶藥房提擧之任。今姑勉副。又命書傳敎曰。向日小次之後。賓廳尙不得用之。日前次對。來會廚院云。其時該房之不卽警咳。大是不察。當該承旨推考。命退。諸臣以次退出。
정조 9년
乙巳四月十八日酉時。上御誠正閣。坐直承旨入侍時。左副承旨趙尙鎭。右副承旨洪仁浩。假注書金孝建。記注官金健修金鳳顯。以次進伏訖。上曰。擇日官待令乎。尙鎭曰。待令矣。命之召入。賤臣承命出。與日官池日彬偕入。上曰。昨日禮曹草記。涓日果是吉日否。日彬曰。此日果爲大吉矣。上曰。汝其擇日乎。日彬曰。入直官所擇。而臣亦涓擇。則果爲洽好矣。上曰。莫重擇日。只憑入直官一人之言而決定。豈是愼重之道也。仍命書傳敎曰。禮曹擇日。每有疎忽之事。只憑入直官員依樣。假令以此之故。莫重處修改。亦未免循襲。雖以今日草記言之。永祐園補土役處擇日。不問於術業精明之人。招致入直官員爲之云。該曹事。疎忽甚矣。所擇日字。適果合用。雖令依草記定行。其在重事體之道。不可無飭。當該禮曹堂上。該監提調。竝遞差。入直官員之初不致意廣問。輕先書納。亦甚痛駭。令攸司科治。此後。以修改等事擇日。禮曹長堂。招致日官中術業精明人。面議推擇後。草記事。定式施行。書訖。命退。承史以次退出。
정조 9년
行都承旨尹蓍東坐。行左承旨趙時偉未肅拜。行右承旨洪益弼未肅拜。左副承旨趙尙鎭坐。右副承旨洪仁浩坐直。同副承旨閔台爀坐直。注書朴能源病一員未差。假注書金孝建仕朴蓍壽仕直。事變假注書宋祥濬仕。
정조 9년
傳于洪益弼曰。禮房承旨。馳詣永祐園役處。看審以來。
정조 9년
傳于趙尙鎭曰。備局有司堂上戶判惠堂判尹。午後來待。
정조 9년
傳于洪益弼曰。書狀官留待。
정조 9년
洪仁浩啓曰。今日次對。兩司長官。當爲進參。大司憲尹坊。大司諫朴師崙。卽爲牌招。以爲入侍近地。何如。傳曰。允。
정조 9년
洪益弼啓曰。領敦寧鄭存謙。判府事徐命善李徽之。左議政洪樂性。判府事李福源金熤。安樂峴補土處奉審後。依下敎來待矣。傳曰。入侍。
정조 9년
趙尙鎭啓曰。戶曹判書趙㻐。備局有司堂上趙時俊。漢城判尹徐有寧。依下敎來待矣。傳曰。入侍。
정조 9년
傳于洪仁浩曰。大臣備局堂上引見。
정조 9년
以刑曹參議李兢淵初度呈辭。傳于尹蓍東曰。詞訟之職。必欲使之久任。歷數年內呈遞者絶罕。近日承宣之望。亦不點下。意在責成。豈可無端呈告。捧納承旨推考。此後刑曹堂上呈辭。除非衆所共知情勢外。切勿捧入。
정조 9년
傳于尹蓍東曰。政官牌招開政。
정조 9년
傳于洪仁浩曰。藥房提調徐有隣許遞。其代今日政差出。
정조 9년
洪仁浩。以吏曹言啓曰。受由上京守令。今日內催促下送後。草記事。命下矣。永春縣監金在鎭。纔已下去。伊川府使洪檍。謂以報瓜不欲還官。故更加各別催促。新寧縣監金復淳。謂有情勢。特敎催促之下。終無還官之意。事極未安。新寧縣監金復淳。罷職。何如。傳曰。未下去兩邑守令。竝改差。今日政差出。
정조 9년
傳于趙尙鎭曰。呈辭刑曹參議許遞。今日政擇差。
정조 9년
有政。吏批。判書李命植。參判李敬養。參議黃昇源進。行左承旨趙時偉進。以金魯鎭爲禮曹判書。金履容爲戶曹參議。趙時俊李秉模爲觀象監提調。李泰永爲司僕正。
정조 9년
再政。以洪益弼趙時偉爲承旨。洪秀輔爲大司憲。尹尙東爲大司諫。趙弘鎭爲司諫。權之彦爲掌令。權中憲爲持平。宋銓爲獻納。李在簡爲內醫院提調。南憲喆爲喬桐府使。宋時淵爲新寧縣監。以金履鏞爲弼善。李德溥爲敦寧都正。李思謙爲思陵令。林重遠爲綾州牧使。李潤春爲伊川府使。洪文泳爲刑曹參議。李宜耆爲茂朱府使。
정조 9년
兵批。判書趙時俊習陣進。參判金尙集入直進。參議柳誼。參知金翊休病。同副承旨閔台爀進。以嚴球爲僉知。李運祥爲內禁將。吳喜昌爲景福將。副司直單李在簡趙宗鉉趙興鎭。鄭民始爲都摠管。
정조 9년
兵曹口傳政事。副司直朴祐源單付。
정조 9년
禮曹參判前望單子入之。李文源落點。
정조 9년
兵曹口傳政事。副司果成鍾仁單付。
정조 9년
玉堂前望單子入之。校理李鼎運。副校理尹矆。修撰李顯靖落點。
정조 9년
趙尙鎭啓曰。凡前望點下之時。前單張數夥多。難以便閱。自年前定式。名入前單人。使之摠書一單以入矣。向於三司前望。或有存拔者。伊時別下飭敎。毋或如前。近視承旨前望。明知其曾經。而姓名不載。此果自銓曹。又復存拔而然乎。然則前此申飭之意。果安在哉。外任及罷削遭故人員。皆錄於摠書之前單。而招出某某人。無端拔去。殊無意義。謬例之創自何時。問于該曹以啓事。命下矣。問于吏曹。則參判李敬養。參議黃昇源。以爲承旨前望中。曾經人存拔。自前便成流來之例。因循遵用。而至於存拔年條。旣無明據文跡。不敢臆對。問啓之下。不勝惶恐云矣。敢啓。傳曰。知道。
정조 9년
備忘記。再昨詣園所。周諗局內山形。因是又思之。洪奉朝賀墓白虎至近地。曾聞有家舍造建事。還宮後。令畿伯。分付地方官。使之摘奸。圖形以進矣。觀此該道伯狀本。李枰事。誠萬萬無狀。局內白虎至近之地。乃敢大起家舍。距莎城只是十步許。屋簷相望云云。雖使等閒大臣塚墓。猶不敢乃爾。況奉朝賀山地乎。又況白虎。所重何如。拓土開基。無難作舍。如是之際。其礙侵穿鑿。可以推知。究厥罪狀。合置重律。李枰。令該府拿囚。待明朝。捧口招以草供捧入。作舍時。地方官兪漢敦。道狀旣已請罪。爲先罷黜。亦令該府。拿問口招。其在重其事之道。其時道臣。亦不可不重勘。當該監司李亨逵。削職。所建家舍。卽令撤去。形止狀聞事。令廟堂。嚴飭行會。
정조 9년
閔台爀。以弘文館言啓曰。副校理金方行。旣有只推之命。卽爲牌招察任。何如。傳曰。允。
정조 9년
閔台爀。以弘文館言啓曰。新除授副修撰李殷模。時在京畿驪州地。經筵入番事緊。請斯速乘馹上來事下諭。傳曰。依啓。
정조 9년
趙尙鎭。以戶曹言啓曰。禁火機械庫舍始役吉日。及局出身廳修補吉日。令日官推擇。則今月二十二日卯時。俱吉云。以此日時擧行。何如。傳曰。待秋成後。卽爲擧行。
정조 9년
洪仁浩。以兵曹言啓曰。依下敎。露梁沙場出番禁軍及標下軍兵等行操。今日爲之之意。敢啓。傳曰。知道。
정조 9년
閔台爀。以刑曹言啓曰。因備邊司啓辭。冒濫上言人金海居民金德仁。令攸司。依律照處事。命下矣。取考律文。則續大典訴冤條有曰。事係微細。可呈該道及該司。而冒濫上言。事理重者。依上書詐不以實律。杖一百徒三年。金德仁。依此律。決杖一百後。洪忠道永同縣。徒三年定配。卽爲押送之意。敢啓。傳曰。編配夥然可悶。收贖放送。
정조 9년
閔台爀。以刑曹言啓曰。因兵曹啓辭。冒濫上言人西部居民趙廷鎭。令攸司。照處事。命下矣。取考律文。則續大典訴冤條有曰。事係微細。可呈該道及該司。而冒濫上言。事理重者。依上書詐不以實律。杖一百徒三年。趙廷鎭。依此律。決杖一百後。黃海道康翎縣。徒三年定配。卽爲押送之意。敢啓。傳曰。事係民隱。編配夥然。在所當矣。收贖放送。可也。
정조 9년
刑曹啓目粘。觀此尙州居幼學成丙烈上言內辭緣。分其矣祖前同知庸。今年九十三歲矣。士庶年九十及朝官年八十者。明有加資之典。依他例。得蒙加資之典亦爲白有臥乎所。成庸。連以壽職推恩。禾至正憲。至於九十歲以上人。士庶則許其子孫呼籲。施以加資之典者。載在法典。而朝官則曾經侍從臣承旨閫帥。則元無復爲加資之事。事雖稀異。旣是通行施例之外。置之。何如。啓。加資旣在法典。況年近百歲。前例多少。不必拘礙。特爲加資。今日政。官敎安寶成給爲良如敎。
정조 9년
乙巳四月十九日午時。上御重熙堂。左承旨入侍時。行左承旨朴祐源。假注書朴耆壽。記注官金健修。記事官李崑秀。以次進伏訖。上命書傳敎曰。永祐園補土役處。大臣。今日聞已進去奉審云。入來後入侍。明日卽次對日次。大臣今當造朝。次對進定於今日。又命書傳敎曰。凡前望點下之時。前單張數夥多。難以便閱。自年前定式。名入前單人。使之摠書一單以入矣。向於三司前望。或有存拔者。伊時別下飭敎。無或如前。近觀承旨前望。明知其曾經。而姓名不載。此果自銓曹。又復存拔而然乎。然則前此申飭之意。果安在哉。外任及罷削遭故人員。皆錄於摠書之前單。而拈出某某人。無端拔去。殊無意義。謬例之創自何時。問于該曹以啓。崑秀曰。本閣日次奉審。何以爲之乎。上曰。後日爲之。仍命退。承史以次退出。
정조 9년
行都承旨尹蓍東坐。行左承旨趙時偉坐直。行右承旨洪益弼坐直。左副承旨趙尙鎭病。右副承旨洪仁浩坐。同副承旨閔台爀坐。注書朴能源病一員未差。假注書金孝建仕朴蓍壽仕直。事變假注書宋祥濬仕。
정조 9년
洪仁浩。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 9년
洪益弼。以弘文館言啓曰。新除授副校理尹㬦。時在全羅道潭陽地。經筵入番事緊。請斯速乘馹上來事下諭。傳曰。依啓。
정조 9년
閔台爀啓曰。卽者義禁府都事來言。時囚罪人李坪。今日捧口招以入事。命下。而判義禁趙㻐。以戶曹判書。點檢出去矣。次堂例不得擧行云。何以爲之。敢稟。傳曰。許遞。前望單子入之。待下批牌招。
정조 9년
判義禁前望單子入之。李命植落點。
정조 9년
以大司諫尹尙東。獻納宋銓。司諫趙弘鎭牌不進罷職傳旨。傳于閔台爀曰。只推。更爲牌招。
정조 9년
以司諫趙弘鎭牌不進罷職傳旨。傳于洪益弼曰。只推。
정조 9년
傳于趙時偉曰。坐直承旨入侍。
정조 9년
傳于趙時偉曰。右承旨入侍。
정조 9년
以京畿監司惶恐待罪狀啓。傳于洪益弼曰。勿待罪事。回諭。
정조 9년
尹蓍東。以吏曹言啓曰。平海居幼學鄭得里。三水居幼學禹弼九。慶州居幼學李夏宅。橫城居幼學李宅心。竹里居幼學朴瑞豐等。限內不爲現身。戶口亦不來呈。竝只置之。何如。傳曰。允。
정조 9년
閔台爀。以義禁府言啓曰。因京畿監司金思穆狀啓。交河前郡守兪漢敦。令攸司稟處事。啓下矣。兪漢敦。以綾州牧使。時在任所云。依例發遣府羅將。拿來。何如。傳曰。允。
정조 9년
大司憲尹坊疏曰。伏以。惟天惟祖宗。默祐我邦家。伏莽之凶徒自發。肆市之王章夬伸。賀儀纔擧。寶籙永鞏。臣民慶忭。曷有其極。仍伏念臣迹本孤弱。性且疎迃。百無肖似。最居人下。濫蒙陶甄之洪造。猥廁上卿之顯秩。恩深河海。報蔑絲毫。居常愧懼。若隕淵谷。惟以强策衰朽。筋力奔走。爲萬一圖酬之計。而至於風憲長席。責任甚重。地望自別。苟非言議足以彈壓一世。風裁足以矜式百僚。則其不可輕授而濫據也。明矣。況臣年紀衰邁。志氣消沮。臺端一步。若隔前生。月前之待罪見職也。肆效循墻之義。旋蒙褫鞶之私。曲荷體諒。冞切感惶。迺者夢想之外。恩除荐降。賓對有命。天牌踵臨。其在義分。宜卽竭蹶。而第臣不稱之實。自知旣明。自劃之義。與前無間。玆不得不隨詣闕外。更暴肝膈之懇。仰瀆崇嚴之聽。伏乞聖明。亟賜鐫遞。以安私分焉。噫嘻。痛矣。亂逆何代無之。而豈有如近日之疊生層出。愈往而愈憯者乎。自丙丁以來。前後諸賊。凶肚逆腸。一串貫來。而若夫射日之凶。詬天之惡。至夏賊而極矣。臠磔之刑。不足以伸王章。汚瀦之典。不足以洩輿憤。前後大臣言之。三司爭之。必欲施适雲之例者。寔出於劓殄無遺之義。而只緣天網太恢。致使凶孽假息。梟性不悛。虺毒益肆。恭賊又出。惡浮夏逆。思之膽掉。言之骨驚。妖腰亂領。雖伏邦憲。而逆孼凶種。猶有餘存。英材尙逭於騈戮。斗恒律止於爲奴。刑政之失已大。神人之憤愈菀。況乎恭賊之提說凶言。可見一室之爛漫和倡。惟彼英恒。旣是夏賊之親弟親姪。則英恭之陰謀凶計。萬無獨不與知之理。其窮覈情節。打破根因之道。猶有英恒之尙存。而今若一向寬容。不加究問。則伏火潛煽。兇窩未破。安知夏逆恭賊窮凶極惡之變。不復出於漏網之餘孽耶。臣願亟命嚴鞫。快施典刑。永杜禍亂之萌焉。噫。今番諸賊。陰蓄禍心。密布凶圖。駭機之發。迫在旬日。何幸國祚靈長。罪人斯得。趁卽鋤治。夬掃陰沴。而鞫事究竟之際。尙多疎漏之患。雖以福榮事言之。結案斷律。太不襯當。萬餘金貲財。潛付瑮衡之手。數千里聲勢。交通洋采之間。假托符讖。誑惑愚氓。大營巢窟。自作窩主。究其情節。實是首惡。而畢竟知情之律。反在瑮洋之次。臣民之憤。容有旣哉。追施孥戮。縱有禁令。今此福賊。實與未結案而徑斃者。大有間焉。則議律之誤。雖屬旣往。孥籍之典。烏可已乎。荐棘罪人樂彬。以樂純之弟。國榮之叔。其所負犯。固已難貸。而福賊旣出。厥罪愈重。拿鞫得情。不容少緩。加律荐棘。猶涉太輕。而日者玉署陳箚。不請拿鞫。而泛請荐棘。不加絶島之移配。但施卽地之圍籬。擬議之失當。莫甚於此。不可以事過日久。曲恕其不審之失。臣謂伊時陳箚諸玉堂。亟施譴責之典。斷不可已也。噫。刑獄所以威懲奸慝之具。而寬嚴得中。然後亂賊知所懼矣。奸慝知所懲矣。今於振古今所無之極惡大憝。一切以柔道斷之。以首惡而置之次律。以應坐而傅之減等。如此而尙何望懲奸慝而懼亂賊乎。前後治逆。失之太寬。如龜柱之惡逆而生出陸地。鄭妻之凶憯而移置近畿。堤防盡壞。亂賊層生。以至於瑮賊之以龜柱徒黨。爲世指目者。乃敢覬覦生心。致使醞釀禍機。幾危宗社者。豈不懍然而大可憂哉。臣愚死罪。殿下以好生之德。行不忍之政。過於仁恩。久屈公法。馴致亂逆。未必不由於此。此不能無憾於天地之大也。伏乞穆然深思。廓揮乾斷。竝允臺請。永除禍根焉。答曰。省疏具悉。首尾論刑。他批悉諭。玉堂譴責之請。過矣。
정조 9년
大司諫尹尙東疏曰。伏以。天佑我東。誕降洪休。王世子邸下。冊禮載擧。封典順成。八域含生。孰不抃手鼓舞。延頸同歡。而臣適滯遠外。未得躬參於大庭咸簉之列。耿耿微忱。經歲靡已。仍伏念臣三載邊陲。一病沈痼。風濕引痰而胸膈痞塞。癬疹肆毒而肢節麻痺。轉動須人。頃刻待盡。自分沙塞之委骨。望絶玉關之生入。而諄諄夢囈。只結五雲之邊而已。何幸聖恩天大。華誥遠頒。終免塡壑之悲。遽侈登仙之榮。擔曳病軀。强力登程。歸伏私次。只切感祝。卽者薇垣除旨。復降於宛轉床玆之中。以臣積歲睽違之蹤。一登文陛。昵瞻耿光。義分之所當然。忱誠之所倍激。而目下病狀。越添於長路驅策之餘。兩脚拘攣。欲起旋仆。瘡瘢遍身。搔癢轉甚。雜試鍼藥。收效無期。時日之內。萬無束帶供仕之望。召牌儼臨。而承膺末由。敢陳疾痛之呼。冀蒙生成之澤。伏乞聖慈。亟賜遞改。以便公私。千萬祈祝之至。臣之辭出西邑。于今三年。而舊逆自如。新逆疊生。元惡之鄭妻。不但至今偃息。而至許郊畿之便處。巨慝之龜柱。不但尙逭顯戮。而亦命陸地之近移。王章未施。國綱漸弛。無怪乎亂逆之無所懲畏。而式月斯生也。噫嘻。痛矣。自有天地有君臣以來。豈有如夏賊之窮凶極惡也哉。此實鏡海所未有之凶言。而尙靳适雲已曾施之舊例。群情之拂鬱。容有極哉。覆載之間。寧有二夏賊。而斗恭之兇招繼出。則渠輩平日爛熳之跡。昭然畢露。惟彼英材斗恒。相與綢繆之情。不問可知。臣謂英恒兩豎。亟令王府。嚴覈同黨。窮治根柢。以除宗社無窮之憂焉。近者瑮福洋采等諸賊。潛營兔窟。嘯聚不逞之徒。密礪豺牙。至占稱兵之期。而何幸逆節先露。天討纔訖。而第伏念遺醜式繁。餘憂尙殷。變易姓名。往來賊巢之道夏。薄施竄配。作爲居停。陰圖不軌之光殷。尙稽一問。王章如是。國綱如是。尙可望其窮盪巢窟。滌除兇焰乎。嗚呼。臣竊覸近年以來。朝廷之上。一以鎭安二字。作爲一副當規模。而臣竊謂先以鎭安二字。硬定義理者。此爲不可鎭安之道。而終歸不能鎭安之科矣。隄防由是而漸壞。義理由是而益晦。龍蛇或冀其化。而依舊龍蛇矣。梟獍或冀其改。而依舊梟獍矣。雖以向來事證之。國榮之猖狂跳踉。陰圖國脈。而病死牖下。德相之投進凶疏。斁絶倫綱。而自斃獄中。宜乎此輩之種下生種。接踵而起也。此豈非當初鋤根之道。失之於鎭安二字也耶。況今福榮之身作窩窟。募兵稱亂。全襲乃兄之凶圖。瑮采之自署將相。指日聚徒。亦出湖賊之餘套。究厥亂本。莫非前日討賊不嚴。一意鎭安之致也。在今懲毖之道。惟在於拔本塞源。殲厥醜類而後。方可謂鎭安之道矣。至於樂彬父子。與聞之跡。潛通之狀。彰露無餘。昭不可掩。臣謂道夏光殷及樂彬父子。一竝設鞫嚴訊。夬正王法。斷不可已也。答曰。省疏具悉。所陳悉諭諸批。爾其勿辭察職。
정조 9년
乙巳四月二十日酉時。上御誠正閣。坐直承旨入侍時。行左承旨趙時偉。行右承旨洪益弼。假注書朴蓍壽。記注官金健修。記事官尹行任。以次進伏訖。上曰。右承旨初爲承宣乎。益弼曰。然矣。上曰。年紀幾何。益弼曰。六十五矣。上曰。草供入之。時偉。出袖以進。上覽畢。命書批答。時偉等曰。罪人所犯至重。以渠之草供觀之。四寸間不知之說。萬無如此之理。伏乞更加三思焉。上曰。不必然矣。雖曰四寸。而情節之不同。觀於福榮招事而決矣。益弼曰。刑曹事。亦未免疎忽矣。臺啓旣以設鞫蒙施。則自秋曹供問。終涉如何矣。上命退。承史以次退出。
정조 9년
行都承旨尹蓍東坐。行左承旨趙時偉坐。行右承旨洪益弼坐。左副承旨趙尙鎭病。右副承旨洪仁浩坐直。同副承旨閔台爀坐直。注書朴能源仕一員未差。假注書李德鉉仕直。事變假注書金載翼仕。
정조 9년
洪益弼啓曰。明日常參經筵。取稟。傳曰。停。
정조 9년
閔台爀啓曰。執義洪周萬。掌令崔景岳。持平李崇運。正言李敏采白師謹。引避退待。已至多日。尙未處置。事甚未安。除在外外。大司諫尹尙東。司諫趙弘鎭。竝卽牌招。以爲處置之地。何如。傳曰。允。
정조 9년
傳于尹蓍東曰。原春監司入侍。
정조 9년
備忘記。原春監司李時秀下直。長弓一張。長箭一部賜給。
정조 9년
朴蓍壽汰去。代以李德鉉爲假注書。
정조 9년
宋祥濬汰去。代以金載翼爲事變假注書。
정조 9년
以刑曹罪人洪益榮不得放送事草記。傳于閔台爀曰。擬以何律。方可謂之當律。放送之命。豈爲渠也。欲使刑政。不至失平。旣知其作隻。別無可問之端。然又加刑。豈有如許獄體。覆難雖曰美事。不當覆難處覆難。有關後弊。若此則本曹一罪囚。朝家將不得決處乎。放仍間。更不欲煩敎。徒損國體。此草記出給。但令依昨夜傳敎擧行事。分付。
정조 9년
以大司諫尹尙東牌不進罷職傳旨。傳于閔台爀曰。只推。
정조 9년
傳于閔台爀曰。召對爲之。
정조 9년
閔台爀。以弘文館言啓曰。本館上番闕直。事甚未安。副應敎李敬一。校理李鼎運申耆。竝卽牌招。以爲推移入直之地。何如。傳曰。允。
정조 9년
以校理申耆牌不進罷職傳旨。傳于尹蓍東曰。許遞。
정조 9년
洪仁浩。以備邊司言啓曰。前因三陟民人黃世綱上言。有論理狀聞之命矣。卽見原春前監司徐鼎修狀啓。則以爲今此黃世綱。設弊條件。無非昨年上言中所論。而昨年上言後。六條民瘼。幾皆釐革。則世綱未及聞知。又以未瑩之說。肆然登徹。其罪狀。嚴加懲礪爲請矣。道臣査啓。旣如此。本府民瘼。更無可以覆奏者。而世綱當初猥濫之狀。到今虛罔之罪。俱不可置而不論。依狀請。令道臣。照法嚴繩。以懲奸民出沒京鄕。冒瀆天聽之習。何如。傳曰。不足深責。勿施。可也。
정조 9년
義禁府啓目。副司直李枰原情云云。傳旨問目內辭緣。反覆嚴問。則其所納供。本事雖爲吐實。多有粧撰漫漶之意。情狀極爲可駭。所當請刑是白乎矣。曾經侍從。勿爲請刑。旣有先朝受敎。上裁。何如。判付啓。其矣所供。全不成說。附近處原居民舍。雖不一一撤毁。渠在侍從之列。旣與無識常漢。大有異焉。則豈不知本山白虎。關係所重乎是旀。且其造建。果在再昨年。此一款。渠亦無辭發明兺不喩。山地定用後。祭廳。例自度支內司。分力新建。而伊時亦以此地之逼近白虎。移建於左邊空垈。朝家之致愼。猶尙如此。渠安敢恣意犯手。其間委折。更欲盤問。反有歸於屑越之科。其在尊事體爲所重之道。不可尋常處之。時囚罪人李枰。定配所押送後。草記爲良如敎。
정조 9년
義禁府啓目粘。本府所關徒配罪人未放秩。竝依啓聞施行爲白乎旀。他餘罪人等。令刑曹稟處。何如。判付啓。依回啓施行爲旀。海美縣徒配罪人韓聖養段。勿論邂逅與否。事關人命。當初減等。亦因末勘。不可遽然全釋。減等。洪州牧徒配罪人田光說段。勅貨犯手。所坐不輕。而適値赦令。放送爲良如敎。
정조 9년
閔台爀。以義禁府言啓曰。時囚罪人李枰。口招公事判付內。其矣所供。全不成說。附近處原居民舍。雖不一一撤毁。渠在侍從之列。旣與無識常漢。大有異焉。則豈不知本山白虎。關係所重。且其造建。果在再昨年。此一款。渠亦無辭發明。作舍委折。更欲盤問。反有歸於屑越之科。其在尊事體爲所重之意。不可尋常處之。時囚罪人李枰。定配所押送後。草記事。命下矣。李枰。慶尙道淸道郡定配所。而以判付內辭意。具罪目。依例發遣府書吏。押送配所之意。敢啓。傳曰。知道。
정조 9년
閔台爀。以義禁府言啓曰。洪忠道放未放回啓判付內。海美縣徒配罪人韓性養減等。洪州牧徒配罪人田光說。放送事。判下矣。海美縣徒二年半定配罪人韓聖養。減等以徒二年。徒流案改錄。洪州牧徒三年定配罪人田光說。放送事。分付該道道臣之意。敢啓。傳曰。知道。
정조 9년
副校理嚴思憲。修撰安策等疏曰。伏以。臣等卽伏見前大司憲尹坊疏本。則以臣等之向日陳箚時。樂彬荐棘事。至有譴責之請。辭嚴義正。譏斥備至。臣等滿心慙恧。無地自容。不敢晏然直次。忙陳短章。徑出禁扃。伏乞聖明。亟賜鐫削。以謝人言。仍治臣等擅離之罪。以肅朝綱。不勝幸甚。批答踏啓字。
정조 9년
司諫趙弘鎭疏曰。伏以。臣材識庸鹵。言議疲軟。三司掄簡之地。豈有一分近似之望。而嚴畏義分。有除輙膺。居常憂懼。惶汗浹背。向於鞫事了殺之後。適忝館職。以邊配罪人樂彬加棘事。聯箚仰請矣。卽見前都憲之疏。則以不請鞫問。而泛請荐棘。不加絶島之移配。而但施卽地之圍籬。謂之擬議之失當。而至請譴責之典。臣之當初擬律。始覺太輕。緣臣之疎率溺職。以致逆節之未究。國法之不行。顧其罪。奚但止於譴責而已。憲疏論勘。猶屬薄警。滿心悚恧。無地自容。官職去就。非所可論。且臣之本生偏母。年近七耋。素抱貞疾。恒委床席。藥餌爲命。當此換節。重添感冒。症形轉劇。眞元凜綴。臣方入勸粥糜。出議刀圭。臣若一離。則扶將護視。實無其人。私心之焦迫。旣如此。人言之惶凜。又如彼。以情以勢。決難冒膺。天牌儼臨。轉動不得。玆敢隨詣陳章。伏乞聖慈。亟削臣職。仍降威罰。以謝臺議。以便救護。千萬幸甚。批答踏啓字。
정조 9년
乙巳四月二十一日辰時。上御誠正閣。原春監司入侍時。原春監司李時秀。右副承旨洪仁浩。假注書金孝建。記事官李崑秀尹行任。以次進伏訖。上命仁浩等進前。上謂時秀曰。出入近密。今當遠去。予用悵念。本道荐値歉荒。民事便同搶攘。着意爲治。好矣。命仁浩。宣宣諭別諭訖。使之先退。時秀出。上曰。都承旨左承旨同副承旨入侍。行都承旨尹蓍東。行左承旨趙時偉。同副承旨閔台爀。進伏。命書傳敎曰。禮房承旨。馳詣受香所。奉審摘奸以來。命諸承旨。讀奏公事。命輪對官入侍。宗廟直長趙廷獻。社稷令趙命喆。廣興守趙明寅。平市令柳誨。掌興庫奉事徐貞輔。以次進伏。命進前各奏職姓名。諸臣以次進奏。下詢職掌及遺在所懷。誨曰。職掌。句檢市廛平斗斛杖尺低昂物貨等事。遺在所懷無矣。貞輔曰。職掌。掌供上紙地。遺在草注紙二百十六卷十四張。油芚六千九百九十九番。所懷則無矣。命之先退。仁浩曰。卽者副校理嚴思憲。修撰安策。謂有情勢。陳疏徑出。原疏當爲退却。而矇然捧入。至承踏下。臣等不審之失。誠極惶恐。而兩玉堂。所當直捧禁推傳旨。而與無端徑出有異。推考警責。何如。上曰。依爲之。出擧條仁浩曰。傳旨書役。字劃欠精。密符單子。全不致愼。當該注書。竝推考。何如。上曰。竝汰去。可也。出擧條命退。諸臣以次退出。
정조 9년
乙巳四月二十一日酉時。上御誠正閣。召對入侍時。參贊官洪仁浩。侍讀官李鼎運。檢討官李顯靖。待敎李崑秀。假注書李德鉉。記注官承膺祚。記事官尹行任。以次進伏訖。上命讀心經。鼎運等。以次進講訖。上命進文義。鼎運曰。孟子之論心性多矣。牛山萌孽之喩。最爲切至。蓋平朝未與物接之時。淸明在躬。善端潛萌。及夫朝晝。駸駸然牿亡。如山之濯濯矣。人心道心之分。只爭朝晝之間耳。聖人爲學之方。常使此心對越上帝。純亦不已。不可頃刻失其養也。治心之要。不外乎牛山一章。伏願澄省焉。上曰。其言好矣。下番亦進文義。可也。顯靖曰。心經一部。大抵論心學。雜引經傳。採取程朱要訓。隨類分編。昭眎旨訣。以敬之一字。爲第一義。學者用工節度。帝王治心規範。與近思錄。相爲表裏。伏願殿下。體念焉。上曰。其言亦好矣。而下番則希罕上來。益進文義。可也。顯靖曰。心爲一身之主。而應萬事之變。先有仁心而後。仁政可行。孟子所謂先王有不忍人之心。斯有不忍人之政者。說盡仁之體用。而有曰治天下。可運之掌上。又曰凡有四端於我者。知皆擴而充之。足以保四海。仁字工夫。最是緊要處。伏願殿下留意焉。上曰。其言亦好矣。顯靖曰。治心之法。養心之道昭載一扁。牛山一章。尤爲明白。朝晝之間。事務叢萎。物欲侵汨。一箇良心。反復牿喪。而日夜之間。有所生長。平朝之際。未與物接。志氣和平。淸明在躬。仁義之良心。瑩然闖發。今日長得一分。明日長得一分。心之全體大用。自然呈露。此山木與良心相對。養與失養亦相對。而程子以敬以直內一句。爲操舍用工之法。則眞所謂發先聖之所未發也。伏願殿下。體念焉。上曰。其言亦好矣。顯靖曰。程子曰。聖賢千言萬語。止下學而上達也。心操則存。舍則亡。所謂放心。本無形體。本無方所。敬便在腔子裏。不敬便在六合外。須用存養之工。使已放之心。反復入來。則自能尋得向上之路。而便達天德矣。非若有形之物。今日外鑠而明日內入也。纔敬便約。纔約便入。學者收心之方。持敬最爲深切。程子敎人之法。此語最爲著明矣。殿下聖學高明。心豈有出入。而有則改之。無則加勉。亦學問之一道。伏願殿下澄省焉。上曰。其言亦好矣。顯靖曰。仁者安宅也。義者正路也。仁爲人心。而爲酬酢萬變之主。義爲事之宜。而爲出入往來之路。則學問之事。固非一端。而其要則求其放心而已矣。伏願殿下。體念焉。上曰。其言亦好矣。顯靖曰。孟子曰。矢人豈不仁於函人哉。孔子曰。里仁爲美。擇不處仁。焉得知。矢人函人。只是工役之賤。里者。只是閭井之間。而仁與不仁。逈如霄壤之判。人能爲仁。則有天理自然之安。人不爲仁。則有人慾陷溺之危。兩聖之訓。因人愧恥。勉人爲仁。然古來明王哲辟。皆從仁字上用工。堯舜之欽明濬哲。湯武之祗慄兢業。文王之發政施仁。皆是也。伏願殿下。體念焉。上曰。其言亦好矣。閣臣。亦進文義。可也。崑秀曰。學問之道。全在於求放心。而孟子斷然說出。眞西山。採錄此扁。此心一放。百事皆放。此心一操。百事可做。帝王之發號施令。都在一心字上用工矣。伏願殿下。體念焉。上曰。其言亦好矣。鼎運顯靖曰。掌令崔景岳。持平李崇運。正言李敏采白師謹。以臣等俱以無似。言責之任。自知不稱。而兩司原啓中。英材斗恒設鞫之尾附於請寢夏賊子女待年之下。臣等以爲英恒請鞫。與上段所請。事件各異。其在重啓體嚴懲討之義。有不可混啓者。故果爲分出而各啓矣。及承聖批。誨責備至。至以有乖臺閣故事爲敎。臣等何敢一刻晏然於臺次乎。執義洪周萬。以臣於兩司新發中。英材斗恒之罪。分爲兩啓者。雖未詣臺。旣書謹悉。則揆以事面。宜無異同。故僚臺引避之時。欲爲同引矣。及承聖敎。誨責備至。臣滿心惶蹙。靡所容措。其何敢晏然於臺次乎。竝引嫌而退。所請差異。分爲各啓。意在懲討。何損臺體。請掌令崔景岳。持平李崇運。正言李敏采白師謹。執義洪周萬。竝命出仕。上曰。依啓。仍命退。諸臣以次退出。
정조 9년
行都承旨尹蓍東坐。行左承旨趙時偉坐。行右承旨洪益弼坐。左副承旨趙尙鎭坐直。右副承旨洪仁浩坐。同副承旨閔台爀坐直。注書朴能源仕一員未差。假注書李德鉉仕直。事變假注書金載翼仕。
정조 9년
尹蓍東啓曰。左副承旨趙尙鎭。飭敎之下。今日又不仕進。卽爲牌招。何如。傳曰。允。
정조 9년
洪益弼啓曰。明日抄啓文臣課講時。何承旨進去乎。敢稟。傳曰。右副承旨進去。
정조 9년
洪仁浩啓曰。臣依定式。進詣仁政殿月臺。入直禁軍等戎器點考。則皆無頉。仍以傳敎內辭意勞問。則亦皆好在云矣。敢啓。傳曰。知道。
정조 9년
傳于洪仁浩曰。課講入侍。
정조 9년
有政。吏批。判書李命植受由。參判李敬養進。參議黃昇源式暇。行都承旨尹蓍東進。啓曰。判書李命植受由。參議黃昇源式暇。小臣獨政未安。何以爲之。敢稟。傳曰。仍爲之。
정조 9년
以李思祚爲司諫。李壽咸爲獻納。李延伋爲校理。鄭在信爲副校理。李錫夏爲修撰。李命植爲氷庫提調。趙長鎭爲司僕僉正。金泰行爲造紙別提。兼掌令李鼎運減下。贈吏判趙尙紀。贈左贊成例兼。判義禁趙㻐考。
정조 9년
兵批。判書趙時俊。參判金尙集。參議柳誼病。參知金翊休入直進。同副承旨閔台爀進。
정조 9년
副護軍李文德尹長烈趙弘鎭李秀夏。副司直尹坊朴師崙洪檢李師濂李遇濟林道浩申耆嚴思憲李兢淵。副司果安策竝單付。
정조 9년
以戶曹參議金履容牌不進罷職傳旨。傳于尹蓍東曰。只推。更爲牌招。
정조 9년
傳于閔台爀曰。甲山府使之代。令該曹口傳各別擇差。待下批。明日辭朝。
정조 9년
備忘記。今乙巳夏等別軍職內試射時。新付軍職試射。兼行柳葉箭三巡。木箭三矢。規矩柳葉箭居首別軍職田文顯。十五分連三次全布。依例加資。木箭居首別軍職吳毅常。一矢二百九十五步。二矢二百八十二步。三矢二百八十五步。依例當加資。而資歷尙淺。熟馬代授。